24.3.2022
FI
Euroopan unionin virallinen lehti
C 132/81 Keskiviikko 6. lokakuuta 2021
72. kannustaa molempia osapuolia vaihtamaan sääntelyä koskevia parhaita käytäntöjä; kehottaa EU:ta ja Yhdysvaltoja jatkamaan vaatimustenmukaisuuden arviointia koskevia neuvottelujaan, jotta voidaan poistaa taloudellisesti rasittavat tullien ulkopuoliset kaupan esteet; korostaa sen merkitystä, että molemmat osapuolet muodostavat samanmielisten kumppanien yhteenliittymän ja johtavat sitä, jotta voidaan tehostaa transatlanttisten standardien käyttöä kansainvälisissä standardointijärjestöissä; 73. kehottaa molempia osapuolia käyttämään kauppaa keinona torjua ilmastonmuutosta ja saada aikaan ylöspäin tapahtuvaa lähentymistä; kehottaa tässä yhteydessä painokkaasti molempia osapuolia tekemään yhteistyötä hiilen hinnoittelussa ja erityisesti koordinoimaan toimiaan hiilirajamekanismin kehittämisessä sekä toteuttamaan yhteistyössä tehokkaita toimenpiteitä laittoman asekaupan torjumiseksi ja lisäämään asekaupan avoimuutta ja vastuuvelvollisuutta, mukaan lukien Yhdysvaltojen ja EU:n jäsenvaltioiden asevienti; 74. kehottaa Yhdysvaltoja ja EU:ta kehittämään yhdessä globaalia yhtiöveroa OECD:n puitteissa ja suhtautumaan myönteisesti erityisesti G7-maiden maailmanlaajuisesta verouudistuksesta aikaansaamaan sopimukseen ja korostamaan vähintään 15 prosentin globaalista minimiyhtiöverosta tehtyä sopimusta sekä kehottaa niitä tekemään yhteistyötä vilpillisten ja haitallisten kauppatapojen torjumiseksi; 75. korostaa, että vahvemmat kauppa- ja talouskumppanit ovat vahvempia liittolaisia; pitää myönteisinä molempien osapuolien toteuttamia toimia toimitusketjujensa häiriönsietokyvyn parantamiseksi, erityisesti kriittisten raaka-aineiden toimitusketjujen osalta; 76. kehottaa vahvistamaan EU:n ja Yhdysvaltojen arktista aluetta koskevaa yhteistyötä, kun otetaan huomioon ilmastonmuutoksen vuoksi avautuvat uudet merireitit ja mahdollisesti saataville tulevat luonnonvarat ja muiden maiden, kuten Kiinan, kasvavat talousintressit arktisella alueella; kehottaa komissiota käsittelemään näitä mahdollisuuksia ja haasteita tulevassa arktista aluetta koskevassa strategiassaan; 77. kehottaa komissiota soveltamaan yleisenä käytäntönä avoimuutta Yhdysvaltojen kanssa tehtävässä yhteistyössä muun muassa julkistamalla kaikki Yhdysvalloille lähetettävät ehdotukset sekä takaamalla, että parlamentti ja kansalais­ yhteiskunta otetaan mukaan näiden ehdotusten laatimiseen, jotta voidaan lisätä kuluttajien ja kansalaisten luottamusta.
Turvallisuus- ja puolustushaasteisiin vastaaminen yhdessä 78. korostaa, että transatlanttinen liittoutuma on edelleen olennaisen tärkeä Euroopan mantereen turvallisuuden ja vakauden kannalta, koska Nato on Euroopan yhteisen puolustuksen perusta ja Euroopan turvallisuuden kulmakivi; toteaa lisäksi, että Nato-liittolaisten ja kumppaneiden sekä Euroopan unionin on yhdessä tehtävä enemmän täyttääkseen oikeudenmukaiset odotukset uskottavina ja tasavertaisina transatlanttisina kumppaneina, jotka kykenevät ja ovat halukkaita puolustautumaan ja hallitsemaan kriisejä lähialueillaan ja jotka toimivat tarvittaessa johtajina mutta tiiviissä yhteistyössä Yhdysvaltojen kanssa; tukee transatlanttisen turvallisuusyhteistyön vastuiden tasapainottamista edistämällä EU:n jäsenvaltioiden omaehtoisuutta puolustuksen alalla keinona keventää Yhdysvaltojen rasitetta niin, että luodaan synergiaa Nato-jäsenyyden ja EU:n puolustusvoimavarojen välille; korostaa, että EU:n ja Naton yhteistyö perustuu 74:ään yhteisesti sovittuun toimeen tietyillä aloilla; muistuttaa, että järjestöillä on erilaiset tehtävät ja painopisteet, sillä Nato vastaa jäsentensä yhteisestä alueellisesta puolustuksesta ja EU pyrkii sotilaalliseen kriisinhallintaan ulkomailla, mutta potentiaalia on vuoropuhelun jatkamiselle ja turvallisuushaasteita ja strategista kumppanuutta koskevalle yhteistyölle, joka perustuu yhteiseen tukeen demokratian, vapauden ja rauhan edistämisen perusarvoille; korostaa, että syvempi yhteistyö, yhdistäminen ja jakaminen sekä tehokas ja avoin eurooppalainen puolustusala vahvistavat myös Naton käytettävissä olevia valmiuksia; korostaa, että vahvan EU:n teollisuusperustan luominen ja sotilaallisten valmiuksien vahvistaminen EU:n tasolla sekä sotilaalliseen liikkuvuuteen ja yhteentoimivuuteen investoiminen vahvistavat samanaikaisesti paitsi EU:ta myös transatlanttista liittoutumaa ja ovat synergiassa EU:n ja sen jäsenvaltioiden Natossa ylläpitämän roolin ja merkityksen kanssa; ilmaisee siksi täyden sitoutumisensa eurooppalaisiin puolustusaloitteisiin, erityisesti Euroopan puolustusrahastoon, pysyvään rakenteelliseen yhteistyöhön ja Euroopan rauhanrahastoon; korostaa, että transatlanttisen kumppanuuden onnistuminen edellyttää, että kaikki jäsenvaltiot täyttävät sitoumuksensa, puolustusalan investointisitoumukset mukaan luettuina, ja sitoutuvat keskinäiseen tukeen ja tavoittelevat tasapuolisempaa taakanjakoa; korostaa, että Nato-liittolaisten on investoitava taloudellisesti niiden valmiuksien kehittämiseen, hankkimiseen ja ylläpitämiseen, joita Nato tarvitsee kansalaistensa puolustamiseksi; huomauttaa myös meneillään olevasta EU:n strategisen kompassin valmisteluprosessista, joka on virstanpylväs vahvemmalle eurooppalaiselle puolustus- ja turvallisuusyhteistyölle, ja korostaa, että strategisen kompassin olisi liityttävä tiiviisti Naton strategisen konseptin laadintaan, ja on vakaasti sitä mieltä, että nämä rinnakkaiset prosessit tarjoavat ainutlaatuisen tilaisuuden edistää ja päivittää merkittävästi transatlanttista poliittista ja turvallisuus­ kumppanuutta ja tehdä siitä kykenevä vastaamaan sekä EU:n että Yhdysvaltojen nykyisiin maailmanlaajuisiin haasteisiin; korostaa, että Euroopan strategisen autonomian tavoite ei millään tavoin heikennä Natoa vaan täydentää sitä; kehottaa toteuttamaan hallinnollisen järjestelyn Euroopan puolustusviraston ja Yhdysvaltojen välillä ja suhtautuu myönteisesti EU:n ja Yhdysvaltojen sitoumukseen aloittaa keskustelut mahdollisimman pian, kuten EU:n ja Yhdysvaltojen huippukokouksen päätteeksi 15. kesäkuuta 2021 annetussa julkilausumassa todetaan; tukee Yhdysvaltojen, EU:n ja Yhdistyneen kuningaskunnan välisten ulko-, turvallisuus- ja puolustuspolitiikan koordinointiprosessien perustamista;